KOMMISSIONENS BESLUTNING af 19. marts 1998 om ændring af beslutning 97/216/EF om beskyttelsesforanstaltninger mod klassisk svinepest i Nederlandene (EØS-relevant tekst) (98/226/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), senest ændret ved direktiv 92/118/EØF (2), særlig artikel 10, stk. 4, og

ud fra følgende betragtninger:

Der er forekommet udbrud af klassisk svinepest i Nederlandene;

på grund af handelen med levende svin, sæd, embryoner og æg kan udbruddene udgøre en fare for andre medlemsstaters bestande;

Nederlandene har truffet foranstaltninger inden for rammerne af Rådets direktiv 80/217/EØF af 22. januar 1980 om fællesskabsforanstaltninger til kontrol med klassisk svinepest (3), senest ændret ved akten vedrørende Østrigs, Finlands og Sveriges tiltrædelse;

som følge af sygdomssituationen vedtog Kommissionen beslutning 97/216/EF af 26. marts 1997, der ophæver beslutning 97/122/EF, om beskyttelsesforanstaltninger mod klassisk svinepest i Nederlandene (4);

på grund af udviklingen i sygdommen bør de foranstaltninger, der er vedtaget ved beslutning 97/216/EF, ændres;

det er muligt geografisk at identificere områder, der udgør en særlig risiko, og handelsbegrænsningerne kan derfor pålægges regionalt;

de nederlandske myndigheder har allerede vedtaget særlige foranstaltninger vedrørende handelen med levende svin mellem visse områder af deres territorium og resten af Nederlandene for at undgå yderligere spredning af klassisk svinepest;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Nederlandene må ikke sende svin til andre medlemsstater, medmindre svinene kommer fra et område uden for de i bilaget nævnte områder.

2. Svin, der sendes til andre medlemsstater fra et område uden for de i bilaget nævnte områder, skal sendes direkte fra oprindelsesstedets bedrift til bestemmelsesstedets bedrift eller slagteri.

3. Svin til avl eller produktion, der sendes til andre medlemsstater fra et område uden for de i bilaget nævnte områder, skal komme fra en bedrift, hvor der ikke er blevet indsat levende svin i de sidste 30 dage før afsendelsen af de pågældende svin.

4. Flytning til andre medlemsstater af svin fra områder uden for de i bilaget nævnte områder skal tre dage forinden meddeles bestemmelsesmedlemsstatens centrale og lokale veterinærmyndigheder af den lokale kompetente veterinærmyndighed.

5. Nederlandene må ikke sende svin fra de i bilaget nævnte områder til andre dele af det nederlandske territorium.

Artikel 2

Nederlandene må ikke sende sæd til andre medlemsstater, medmindre sæden kommer fra orner, der holdes på en ornestation som anført i artikel 3, litra a), i Rådets direktiv 90/429/EØF (5) og som er beliggende i områder uden for de i bilaget nævnte område.

Artikel 3

1. Det sundhedscertifikat, der er fastsat i Rådets direktiv 64/432/EØF (6), og som ledsager svin, der sendes fra Nederlandene, forsynes med følgende påtegning:

»Dyr der opfylder kravene i Kommissionens beslutning 98/226/EF af 19. marts 1998, som ændrer beslutning 97/216/EF om beskyttelsesforanstaltninger mod klassisk svinepest i Nederlandene«.

2. Det sundhedscertifikat, der er fastsat i Rådets direktiv 90/429/EØF, og som ledsager sæd, der sendes fra Nederlandene, forsynes med følgende påtegning:

»Sæd, der opfylder kravene i Kommissionens beslutning 98/226/EF af 19. marts 1998 som ændrer beslutning 97/216/EF om beskyttelsesforanstaltninger mod klassisk svinepest i Nederlandene«.

Artikel 4

1. Nederlandene sikrer, at køretøjer, der har været anvendt til transport til andre medlemsstater af svin fra områder uden for de i bilaget nævnte områder, ikke passerer gennem de områder, der er nævnt i bilaget.

2. Nederlandene sikrer, at køretøjer, der har været anvendt til transport af svin, rengøres og desinficeres, hver gang de har været i brug, og transportøren skal fremlægge bevis for denne desinfektion.

Artikel 5

Artikel 1 i Kommissionens beslutning 97/216/EF ophæves hermed.

Artikel 6

Medlemsstaterne ændrer deres handelsforanstaltninger for at bringe dem i overensstemmelse med denne beslutning. De underretter straks Kommissionen herom.

Artikel 7

Denne beslutning er rettet til medlemsstaterne.

Udfærdiget i Bruxelles, den 19. marts 1998.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 29.

(2) EFT L 62 af 15. 3. 1993, s. 49.

(3) EFT L 47 af 21. 2. 1980, s. 11.

(4) EFT L 87 af 2. 4. 1997, s. 24.

(5) EFT L 224 af 18. 8. 1990, s. 62.

(6) EFT 121 af 29. 7. 1964, s. 1977/64.

BILAG

Nederlandenes territorium inden for:

- den nederlandsk-tyske grænse mellem det punkt, hvor Bijland-kanalen krydser grænsen ved kommunen Millingen aan de Rijn og Drielandenpunkt ved landsbyen Vaals

- den nederlandsk-belgiske grænse mellem Vaals og Schelde-Rijn-kanalen

- Schelde-Rijn-kanalen i nordgående retning, inklusive krydsning med motorvej A 58, indtil kanalen løber ud i Volkerrak-floden

- Volkerrak-floden indtil den krydser Hellegatsplein og løber ud i Hollandsch Diepfloden, indtil denne krydser motorvej A 16, løber sammen med Nieuwe Merwede-floden, som igen løber ud i Waal-floden

- Waal-floden indtil den krydser motorvej A 27 ved Gorinchem, motorvej A 2 ved Zaltbommel og motorvej A 325 ved Nijmegen indtil den nederlandsk-tyske grænse ved kommunen Millingen aan de Rijn.